## Pravilnik o postupku homologacije traktora za poljoprivredu i šumarstvo s obzirom na ugradbu uređaja za osvjetljavanje i svjetlosnu signalizaciju TPV 314 (izdanje 01)

### NN 84/2010 (7.7.2010.), Pravilnik o postupku homologacije traktora za poljoprivredu i šumarstvo s obzirom na ugradbu uređaja za osvjetljavanje i svjetlosnu signalizaciju TPV 314 (izdanje 01)

DRŽAVNI ZAVOD ZA MJERITELJSTVO

2406

Na temelju članka 275. stavka 3. Zakona o sigurnosti prometa na cestama (»Narodne novine« br. 67/08) ravnatelj Državnog zavoda za mjeriteljstvo donosi

PRAVILNIK

O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA UREĐAJE ZA OSVJETLJAVANJE I SVJETLOSNU SIGNALIZACIJU TPV 314 (IZDANJE 01)(\*)[[1]](#footnote-29081-1)

Članak 1.

Ovim se Pravilnikom propisuje postupak homologacije traktora za poljoprivredu i šumarstvo kategorije T(1) s najvećom konstrukcijskom brzinom od 6 do 40 km/h, s obzirom na uređaje za osvjetljavanje i svjetlosnu signalizaciju.

Članak 2.

Tehnički zahtjevi u postupku homologacije propisani su u Prilogu koji čini sastavni dio ovoga Pravilnika, a postupak homologacije u člancima 8. do 10. Pravilnika o homologaciji tipa traktora za poljoprivredu i šumarstvo (»Narodne novine« br. 16/09).

Članak 3.

Tijelo nadležno za homologaciju traktora u smislu odredaba ovoga Pravilnika je Državni zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu traktora s obzirom na uređaje za osvjetljavanje i svjetlosnu signalizaciju navedene u stavku 2. ovoga članka ako su ti uređaji označeni u skladu sa zahtjevima propisanim u Prilogu i ako su ugrađeni u skladu s Pravilnikom o postupku homologacije traktora za poljoprivredu i šumarstvo s obzirom na ugradbu uređaja za osvjetljavanje i svjetlosnu signalizaciju TPV 313 (izdanje 01) (»Narodne novine« br. 28/09).

Uređaji za osvjetljavanje i svjetlosnu signalizaciju na koje se primjenjuje ovaj Pravilnik su:

(a) glavna svjetla koja funkcioniraju kao glavna svjetla za kratki i/ili dugi svjetlosni snop i električne žarulje sa žarnom niti za takva glavna svjetla:

(b) gabaritna svjetla,

(c) prednja pozicijska svjetla,

(d) stražnja pozicijska svjetla.

(e) kočna svjetla,

(f) pokazivači smjera,

(g) katadiopteri,

(h) svjetla za osvjetljavanje stražnje registarske pločice,

(i) prednja svjetla za maglu,

(j) stražnja svjetla za maglu,

(k) svjetla za vožnju unatrag,

(l) parkirna svjetla.

Članak 5.

Novi traktori s obzirom na uređaje za osvjetljavanje i svjetlosnu signalizaciju mogu se homologirati, uvoziti i stavljati na tržište ako zadovoljavaju zahtjeve ovoga Pravilnika.

Odredbe stavka 1. ovoga članka primjenjivat će se od 1. listopada 2010. godine za sve nove traktore koji se prvi put registriraju u Republici Hrvatskoj.

Za sve nove traktore važeće su i homologacije dodijeljene prema zahtjevima Pravilnika TPV 314 (izdanje 00) (»Narodne novine« br. 71/07). Upućivanje na Pravilnik TPV 314 (izdanje 00) u drugim propisima smatra se upućivanjem na ovaj Pravilnik.

Članak 6.

Zavod može ovlastiti pravnu ili fizičku osobu za obavljanje poslova tehničke službe ako:

– zadovoljava zahtjeve norme za osposobljenost ispitnih laboratorija za područje ispitivanja prema zahtjevima ovoga Pravilnika,

– može dokazati poznavanje metoda i postupaka ispitivanja danih u Prilogu,

– ima najmanje jednoga djelatnika školske spreme VII/1 strojarskog smjera.

Članak 7.

Pravilnik o postupku homologacije traktora za poljoprivredu i šumarstvo s obzirom na uređaje za osvjetljavanje i svjetlosnu signalizaciju TPV 314 (izdanje 00) (»Narodne novine« br. 71/07) prestaje važiti 1. listopada 2010. godine.

Članak 8.

Pozivanje u ovom Pravilniku na »homologaciju« će se od dana pristupanja Republike Hrvatske u članstvo Europske unije smatrati pozivanjem na ‘EU homologaciju’.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-02/11

Urbroj: 558-04-02/1-10-7

Zagreb, 29. lipnja 2010.

Ravnatelj
mr. sc. Krešimir Buntak, v. r.

PRILOG

1. Glavna svjetla koja funkcioniraju kao glavna svjetla za kratki i/ili dugi svjetlosni snop i električne žarulje sa žarnom niti za takva glavna svjetla:

Oznaka homologacije tipa sastavnoga dijela propisana je u Pravilniku o postupku homologacije glavnih svjetala za dugi i/ili kratki svjetlosni snop za motorna vozila i izvore svjetlosti (žarulje sa žarnom niti i druge) za uporabu u homologiranim svjetlima motornih vozila i njihovih prikolica TPV 125 (»Narodne novine« br. 142/04).

Odredbe Pravilnika TPV 125 primjenjuju se također na homologaciju tipa sastavnog dijela posebnih glavnih svjetala za traktore za poljoprivredu ili šumarstvo koja su konstruirana da daju dugi i kratki svjetlosni snop, s promjerom D manjim od 160 mm, sa sljedećim izmjenama i dopunama:

(a) najmanje vrijednosti osvijetljenosti određene u točki 6.3. Priloga I. Pravilnika TPV 125 smanjuje se u omjeru

![](dodatni/409689.jpeg)

uz ograničenje da se ne prekorače sljedeće donje apsolutne granice:

– 3 luksa u točki 75 R ili u točki 75 L

– 5 luksa u točki 50 R ili u točki 50 L

– 1,5 luksa u području IV.

Napomena:

Ako prividna površina reflektora nije okrugla, za promjer se uzima promjer kruga čija je površina jednaka korisnoj prividnoj površini reflektora.

(b) na glavo svjetlo postavlja se oznaka M u obrnutome trokutu umjesto oznake CR koja je predviđena u točki 4.3.5. Priloga VI. Pravilnika TPV 125;

(c) tekst točke 1. u certifikatu o homologaciji tipa sastavnoga dijela (Prilog II. Pravilnika TPV 125) glasi »glavno svjetlo za traktore na kotačima za poljoprivredu ili šumarstvo«.

2. Gabaritna svjetla, prednja pozicijska svjetla, stražnja pozicijska svjetla i kočna svjetla:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa gabaritnih svjetala, prednjih i stražnjih pozicijskih svjetala i kočnih svjetala za motorna vozila i njihove prikolice TPV 122 (»Narodne novine« br. 132/04).

3. Pokazivači smjera:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa pokazivača smjera za motorna vozila i njihove prikolice TPV 123 (»Narodne novine« br. 142/04)..

4. Katadiopteri:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa katadioptera za motorna vozila i njihove prikolice TPV 121 (»Narodne novine« br. 132/04)

5. Svjetla za osvjetljavanje stražnje registarske pločice:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa svjetala stražnje registarske pločice za motorna vozila i njihove prikolice TPV 124 (»Narodne novine« br. 132/04).

6. Prednja svjetla za maglu:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa prednjih svjetala za maglu za motorna vozila i njihove prikolice TPV 126 (»Narodne novine« br. 142/04).

7. Stražnja svjetla za maglu:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa stražnjih svjetala za maglu za motorna vozila i njihove prikolice TPV 128 (»Narodne novine« br. 132/04).

8. Svjetla za vožnju unatrag:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa svjetala za vožnju unatrag za motorna vozila i njihove prikolice TPV 129 (»Narodne novine« br. 169/04).

9. Parkirna svjetla:

Oznaka homologacije tipa sastavnoga dijela propisana je u Pravilniku o tehničkim zahtjevima i postupku homologacije tipa parkirnih svjetala za motorna vozila i njihove prikolice TPV 130 (»Narodne novine« br. 170/04).

[[1](#footnote-29081-1-backlink)](\*) Ovaj Pravilnik preuzima sadržaj Direktive 2009/68/EZ Europskog parlamenta i Vijeća od 13. srpnja 2009. o uređajima za osvjetljavanje i svjetlosnu signalizaciju traktora na kotačima za poljoprivredu ili šumarstvo.

(1) Definicija traktora dana je u točki 11. članka 4. Pravilnika o homologaciji tipa traktora za poljoprivredu i šumarstvo (izdanje 01) (»Narodne novine« br. 16/09), a kategorizacija u Prilogu II.A istoga Pravilnika.

Pravilnik, NN 84/2010-2406